เคแบงก์ให้กู้เกินราคารถ
เช่าซื้อรถป้ายแดงวงเงิน120% จับเอสเอ็มอีขาดเงินหมุนเวียน
11 ส.ค. 2554

เช่าซื้อรถป้ายแดงวงเงิน120% จับเอสเอ็มอีขาดเงินหมุนเวียน
เคแบงก์จับมือลีสซิ่งกสิกรไทย ลุยปล่อยกู้เอสเอ็มอีให้วงเงิน 120% ไม่ต้องวางหลัก ทรัพย์ค้ำประกัน
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย เปิดเผยว่า ธนาคารได้ร่วมมือกับบริษัท ลีสซิ่งกสิกรไทย เปิดตัวโครงการสินเชื่อเอสเอ็มอีเสริมสภาพคล่องด้วยรถยนต์กสิกรไทย (K-SME Leasing PLUS) ให้วงเงินสูงสุด 120% ของมูลค่ารถยนต์ เพื่อให้ผู้ประกอบการเอสเอ็มอีได้มีรถไว้ใช้งาน มีเงินไว้หมุนเวียนดำเนินธุรกิจ โดยลูกค้าไม่ต้องใช้หลักประกันเพิ่มเติม ตั้งเป้าปล่อยสินเชื่อปีแรกให้ได้ 3,000 ล้านบาท 
ทั้งนี้ ผู้ประกอบการเอสเอ็มอีที่ต้องการซื้อรถใหม่จะได้รับวงเงินสินเชื่อจากบริษัท ลีสซิ่งกสิกรไทย ในสัดส่วน 80% ของมูลค่ารถป้ายแดง โดยคิดดอกเบี้ยตามปกติ ส่วนอีก 40% จะได้เงินจากสินเชื่อเพื่อธุรกิจของธนาคาร คิดดอกเบี้ยลูกค้าทั่วไป หรือเอ็มอาร์อาร์บวก 5% จากปกติที่ธนาคารจะคิดดอกเบี้ยกับลูกค้าที่ไม่มีหลักทรัพย์ค้ำประกันอยู่ที่เอ็มอาร์อาร์บวก 9% และมีระยะเวลาผ่อนชำระไม่เกิน 5 ปี 
นายอิสระ วงศ์รุ่ง กรรมการผู้จัดการ บริษัท ลีสซิ่งกสิกรไทย กล่าวว่า ปัจจุบันเอสเอ็มอีที่เป็นลูกค้าของบริษัทมีประมาณ 2 หมื่นราย หรือมีสัดส่วน 15% ของลูกค้าทั้งหมดของบริษัท และลูกค้ากลุ่มนี้ใช้รถเพื่อประกอบธุรกิจ ซึ่งเป็นลูกค้าที่ดี มีศักยภาพในการผ่อนชำระ และเป็นกลุ่มลูกค้าที่บริษัทให้ความสำคัญในการขยายธุรกิจมากที่สุดกลุ่มหนึ่ง
อย่างไรก็ตาม บริษัทได้ปรับแผนธุรกิจใหม่ด้วยการยึดแนวทางธุรกิจที่ต้องติด 1 ใน 3 ของธุรกิจเช่าซื้อให้ได้ โดยในปี 2555 ตั้งเป้ามีสินเชื่อคงค้างให้ได้ 1.1 แสนล้านบาท และปี 2556 มีสินเชื่อคงค้างเพิ่มเป็น 1.4 แสนล้านบาท ซึ่งคาดว่าจะทำให้บริษัทมีส่วนแบ่งตลาดติดอันดับ 3-4 ได้ในที่สุด เมื่อเทียบกับปีนี้ที่คาดว่าจะมีสินเชื่อคงค้างอยู่ที่ 7 หมื่นล้านบาท และมีส่วนแบ่งตลาดอยู่ที่อันดับ 5 
สำหรับยอดสินเชื่อในช่วง 6 เดือนแรก สามารถปล่อยสินเชื่อใหม่ได้เกินเป้ามา 25% อยู่ที่ 2.7 หมื่นล้านบาท เมื่อเทียบกับเป้าที่ตั้งไว้ 2.2 หมื่นล้านบาท และคาดว่าเมื่อถึงสิ้นปีนี้จะปล่อยสินเชื่อใหม่ได้เกินกว่า 5 หมื่นล้านบาท หรือเติบโต 30% เนื่องจากภาพรวมตลาดรถยนต์ในครึ่งปีหลังมีทิศทางดีขึ้น เพราะกำลังการผลิตรถยนต์เริ่มกลับมาเต็ม 100%